Negejarige beseer toe skote in winkelsentrum klap | Maroela Media
'n Negejarige meisie is vandeesweek by die Mall of Victor Valley-winkelsentrum in Kalifornië in die VSA beseer toe 'n skoenwinkeleienaar glo skote op vermeende diewe afgevuur het.
CBS News berig dat die 20-jarige Marqel Cockrell twee winkeldiewe uit Sole Addicts wou verjaag toe hy Ava Chruniak drie keer raakgeskiet het. Haar ouma, Robin Moraga-Saldarelli, sê haar kleindogter was op pad om 'n foto by die sentrum se paashaas te laat neem. Sy is ná afloop van die voorval met 'n helikopter na 'n hospitaal vervoer.
Een van die koeëls het 'n been in haar arm gebreek wat nie deur 'n operasie herstel kan word nie.
"Dit sal nog 'n rukkie neem voordat die been vanself herstel en dan sal ons kan sien wat die omvang van die senuweeskade is. Sy is egter 'n soldaatjie – 'n tawwe klein meisie," het Moraga-Saldarelli aan internasionale media gesê.
The 9-year-old girl was left with three gunshot wounds and a fractured bone. https://t.co/sdvshFzc36
Volgens owerhede is Cockrell Woensdag, 'n dag ná die voorval, in Nevada in hegtenis geneem nadat hy uit Kalifornië gevlug het. Hy word nou van poging tot moord aangekla.